ΑΠΟΦΑΣΗ ΤΟΥ ΣΥΜΒΟΥΛΙΟΥ της 25ης Φεβρουαρίου 1991 για τη σύσταση επιτροπής στατιστικών για θέματα νομισματικά, χρηματοπιστωτικά και ισοζυγίου πληρωμών ( 91/115/ΕΟΚ )

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη :

τη συνθήκη για την ίδρυση της Ευρωπαϊκής Οικονομικής Κοινότητας,

την πρόταση απόφασης που υποβλήθκε από την Επιτροπή ( 1 ),

τη γνώμη του Ευρωπαϊκού Κοινοβουλίου ( 2 ),

τη γνώμη της Οικονομικής και Κοινωνικής Επιτροπής ( 3 ),

Εκτιμώντας :

ότι η απόφαση 90/141/ΕΟΚ του Συμβουλίου της 12ης Μαρτίου 1990 για την επίτευξη μιας σταδιακής σύγκλισης των πολιτικών και των οικονομικών επιδόσεων κατά το πρώτο στάδιο της οικονομικής και νομισματικής ένωσης ( 4 ) προϋποθέτει την ύπαρξη συνεκτικών αριθμοδεικτών, ιδίως στο νομισματικό και το χρηματοπιστωτικό τομέα καθώς και στον τομέα του ισοζυγίου πληρωμών -

ότι η απόφαση 90/142/ΕΟΚ του Συμβουλίου της 12ης Μαρτίου 1990 που τροποποιεί την απόφαση 64/300/ΕΟΚ σχετικά με τη συνεργασία των κεντρικών τραπεζών των κρατών μελών της Ευρωπαϊκής Οικονομικής Κοινότητας ( 5 ), αποσκοπεί ιδιαίτερα στην προώθηση του συντονισμού στο νομισματικό τομέα, που θα πρέπει να βασίζεται ιδίως σε κοινούς αριθμοδείκτες εποπτείας -

ότι, κατά συνέπεια, θα πρέπει να δημιουργηθεί, στα πλαίσια του πολυετούς στατιστικού προγράμματος της Επιτροπής, ένα πολυετές πρόγραμμα εργασίας σχετικά με τις στατιστικές για θέματα νομισματικά, χρηματοπιστωτικά και ισοζυγίου πληρωμών -

ότι, με την απόφαση 89/382/ΕΟΚ, Ευρατόμ ( 6 ), το Συμβούλιο θέσπισε την επιτροπή στατιστικού προγράμματος των Ευρωπαϊκών Κοινοτήτων, η οποία αποτελείται από εκπροσώπους των στατιστικών υπηρεσιών των κρατών μελών, για να εξασφαλισθεί η στενή συνεργασία μεταξύ των κρατών μελών και της Επιτροπής κατά την κατάρτιση του στατιστικού προγράμματος -

ότι, στα κράτη μέλη, οι νομισματικές και τραπεζικές στατιστικές καταρτίζονται από τις κεντρικές τράπεζες και ότι οι στατιστικές για θέματα χρηματοπιστωτικά και ισοζυγίου πληρωμών καταρτίζονται από διάφορους οργανισμούς, και ιδίως από τις κεντρικές τράπεζες -

ότι σήμερα δεν υπάρχει υπηρεσία που θα μπορούσε να εξασφαλίσει τη στενή συνεργασία μεταξύ των κρατών μελών και της Επιτροπής όσον αφορά τις στατιστικές για θέματα νομισματικά, χρηματοπιστωτικά και ισοζυγίου πληρωμών, υπηρεσία στην οποία να εκπροσωπούνται οι κυριότερες εθνικές υπηρεσίες που εμπλέκονται στο θέμα -

ότι, για να πραγματοποιηθεί η συνεργασία αυτή, ενόψει, ιδίως, της υλοποίησης της οικονομικής και νομισματικής ένωσης, θα πρέπει να δημιουργηθεί μια επιτροπή από εκπροσώπους των υπηρεσιών αυτών, που θα έχει ως καθήκον να βοηθά την Επιτροπή στην κατάρτιση και την υλοποίηση του πολυετούς προγράμματος εργασίας για τις στατιστικές σε θέματα νομισματικά, χρηματοπιστωτικά και ισοζυγίου πληρωμών -

ότι, έχοντας υπόψη τον ειδικό ρόλο που παίζουν στα κράτη μέλη οι εν λόγω υπηρεσίες, πρέπει να αφεθεί στην επιτροπή αυτή η επιλογή του προέδρου της -

ότι, στον τομέα της στατιστικής, υπάρχει στενή αλληλεξάρτηση μεταξύ του νομισματικού και του χρηματοπιστωτικού τομέα και του τομέα του ισοζυγίου πληρωμών αφενός, και ορισμένων άλλων τομέων των οικονομικών στατιστικών αφετέρου -

ότι τα αυξανόμενα αιτήματα των κρατών μελών και των κοινοτικών θεσμικών οργάνων για βελτιωμένες στατιστικές πληροφορίες προϋποθέτουν εντατικοποίηση της συνεργασίας μεταξύ χρηστών και παραγωγών στατιστικών για θέματα νομισματικά, χρηματοπιστωτικά και ισοζυγίου πληρωμών -

ότι πρέπει να εξετασθεί, στα πλαίσια της υλοποίησης της οικονομικής και νομισματικής ένωσης, εάν τα καθήκοντα της επιτροπής θα αντιστοιχούν στις ανάγκες ενός μελλοντικού ευρωπαϊκού συστήματος κεντρικών τραπεζών,

ΑΠΟΦΑΣΙΖΕΙ : Άρθρο 1

Συνιστάται επιτροπή στατιστικών σε θέματα νομισματικά, χρηματοπιστωτικά και ισοζυγίου πληρωμών, η οποία στο εξής αποκαλείται "επιτροπή ". Άρθρο 2

Η επιτροπή βοηθά την Επιτροπή στην κατάρτιση και την υλοποίηση του πολυετούς προγράμματος εργασίας για τις στατιστικές σε θέματα νομισματικά, χρηματοπιστωτικά και ισοζυγίου πληρωμών . Η επιτροπή έχει ιδίως ως καθήκον να αποφαίνεται για την ανάπτυξη και το συντονισμό των στατιστικών για θέματα νομισματικά, χρηματοπιστωτικά και ισοζυγίου πληρωμών, οι οποίες απαιτούνται στα πλαίσια των πολιτικών που εφαρμόζονται από το Συμβούλιο, την Επιτροπή και τις διάφορες επιτροπές που επικουρούν τα δύο αυτά όργανα .

Η επιτροπή μπορεί να αποφανθεί γνώμη για τις διασυνδέσεις μεταξύ των στατιστικών για θέματα νομισματικά, χρηματοπιστωτικά και ισοζυγίου πληρωμών αφενός και ορισμένων άλλων οικονομικών στατιστικών αφετέρου, ιδίως εκείνων επί των οποίων βασίζονται οι εθνικοί λογαριασμοί . Οι εργασίες της επιτροπής αυτής συντονίζονται με εκείνες της επιτροπής του στατιστικού προγράμματος . Άρθρο 3

Η Επιτροπή, με δική της πρωτοβουλία ή ενδεχομένως μετά από αίτηση του Συμβουλίου ή των επιτροπών που επικουρούν τα δύο αυτά όργανα, συμβουλεύεται την επιτροπή για τα εξής θέματα :

α ) κατάρτιση πολυετών προγραμμάτων για στατιστικές σε θέματα νομισματικά, χρηματοπιστωτικά και ισοζυγίου πληρωμών της Κοινότητας-

β ) δράσεις τις οποίες η Επιτροπή προτίθεται να αναλάβει για να επιτύχει τους στόχους των πολυετών προγραμμάτων για στατιστικές σε θέματα νομισματικά, χρηματοπιστωτικά και ισοζυγίου πληρωμών, καθώς και μέσα και χρονοδιαγράμματα σχετικά με τις δράσεις αυτές -

γ ) οποιοδήποτε άλλο θέμα, προπαντός μεθοδολογικού χαρακτήρα, σχετικά με την κατάρτιση ή την εκτέλεση του στατιστικού προγράμματος στους σχετικούς τομείς .

Η επιτροπή, με δική της πρωτοβουλία, μπορεί να εκδώσει γνώμες για οποιοδήποτε θέμα σχετικό με την κατάρτιση ή την υλοποίηση στατιστικών προγραμμάτων στο νομισματικό και το χρηματοπιστωτικό τομέα και στον τομέα του ισοζυγίου πληρωμών . Άρθρο 4

Η επιτροπή αποτελείται από έναν έως τρεις εκπροσώπους από κάθε κράτος μέλος, οι οποίοι προέρχονται από τις κυριότερες υπηρεσίες που ασχολούνται με τις στατιστικές για θέματα χρηματοπιστωτικά, νομισματικά και ισοζυγίου πληρωμών, και από τρεις εκπροσώπους της Επιτροπής .

Εξάλλου, στις συνεδριάσεις της επιτροπής θα μπορούν να παρίστανται ως παρατηρητές ένας εκπρόσωπος της επιτροπής διοικητών των κεντρικών τραπεζών της Κοινότητας και ένας εκπρόσωπος της νομισματικής επιτροπής .

Εκπρόσωποι άλλων οργανισμών, καθώς και οποιαδήποτε άτομα που θα μπορούσαν να συμβάλουν στις συζητήσεις μπορούν, με απόφαση της επιτροπής, να συμμετάσχουν στις συνεδριάσεις της . Άρθρο 5

Η επιτροπή εκλέγει τον πρόεδρό της με απλή πλειοψηφία των ψήφων των κρατών μελών . Η γραμματεία της επιτροπής εξασφαλίζεται από την Επιτροπή . Άρθρο 6

Η επιτροπή καταρτίζει τον εσωτερικό της κανονισμό . Βρυξέλλες, 25 Φεβρουαρίου 1991 . Για το Συμβούλιο

Ο Πρόεδρος

J.-C . JUNCKER ( 1 ) ΕΕ αριθ . C 212 της 25 . 8 . 1990, σ . 5 . ( 2 ) ΕΕ αριθ . C 324 της 24 . 12 . 1990 . ( 3 ) ΕΕ αριθ . C 31 της 6 . 2 . 1991, σ . 22 . ( 4 ) ΕΕ αριθ . L 78 της 24 . 3. 1990, σ . 23 . ( 5 ) ΕΕ αριθ . L 78 της 24 . 3 . 1990, σ . 25 . ( 6 ) ΕΕ αριθ . L 181 της 28 . 6 . 1989, σ . 47 .